Շահէ Քէշիշեան

**Շահէ Քէշիշեան** (1 Սեպտեմբեր 1970): Երաժիշտ, գեղարուեստական ղեկավար եւ խմբավար:

## Կենսագրութիւն
Շահէ Քէշիշեանի հօրն ու մօր կողմը արմատներով Քիլիսէն են: Հայրը՝ Յովհաննէս, մայրը՝ Զարմինէ, բայց անձնաթուղթով՝ Մարի, ծնած են Հալէպ:

Քեշիշեանները շատ աւելի ուշ իմացած են, որ խորը արմատներով Սասունցի են Իշխանեան մականունով (ինչ որ իշխանական տոհմէ սեռած): Իշխանեան Տոհմի սերունդէն Շահէ Քէշիշեանի մեծ հայրը քահանայ ձեռնադրուած եւ ուղարկուած է Քիլիս, որպէս հոգեւոր հովիւ, եւ այդպէս իր սերունդը կոչուած է քիլիսցի եւ մականունով՝ Քէշիշօղլուլար, եւ յետոյ Քէշիշեան:

Շահէ Քէշիշեանի կեանքի անկիւնադարձային անցումը եղաւ, երբ 2012-ի ամրանը ՀՀ սփիւռքի նախարարութեան կազմակերպած «ԻՄ ՀԱՅԱՍՏԱՆ» համահայկական երգչախմբային փառատօնին մասնակցեցաւ Հալէպի ՀԲԸՄ-ՀԵԸ-ի «Սպենդիարեան» երգչախումբով, որմէ յետոյ պատերազմի պատճառով յետադարձ ճանապարհը փակուեցաւ եւ ան ընտանիքով հաստատուեցաւ Հայաստան:

2011-ին, Հայաստանի Հանրապետութեան Նախագահի հրամանագրով՝ Շահէ Քէշիշեանին շնորհուած է ՀՀ քաղաքացիութիւն:

### Կրթութիւն
Շահէ Քէշիշեան իր նախնական եւ երկրորդական կրթութիւնը ստացած եւ յաջողութեամբ աւարտած է 1988-ին Հալէպի ՀԲԸՄ-ի Լազար Նաճարեան-Գալուստ Կիւլպէնկեան կեդրոնական վարժարանը:

1982-1988 տարիներուն աշակերտած, աւարտած ապա դասաւանդած է՝ (1988-1990) Հայ Առաքելական Սուրբ Եկեղեցւոյ Քրիստոնէական դաստիարակութեան կիրակնօրեայ դպրոցի կեդրոնական բաժնին մէջ:

1988-1999 տարիներուն ուսանած եւ աւարտած է Հալէպի համալսարանի համակարգչային ճարտարագիտութեան ծրագրաւորման բաժինը:

2000-2005 տարիներուն ուսանած է Երեւանի Կոմիտասի անուան պետական երաժշտանոցի **օփերային մեներգեցողութեան** բաժինը՝ յաջողութեամբ աւարտելով Պսակաւոր արուեստի տիտղոսը (Master's degree)։

2001-2006 տարիներուն ուսանած է Երեւանի Կոմիտասի անուան պետական երաժշտանոցի ** խմբավարական** բաժինը՝ յաջողութեամբ աւարտելով Պսակաւոր արուեստի տիտղոսը (Master's degree), իսկ 2009-ին նոյն բաժնի Յետ-ընթացաւարտը (Post-graduates studies-Aspirantura):

2017-ին եւս մէկ անգամ ընդունուեցաւ ուսանելու, Երեւանի Կոմիտասի անուան պետական երաժշտանոց, այս անգամ մասնագիտանալու Օփերային եւ Սիմֆոնիք խմբավարութեան բաժինը, որը եւ նախտեսուած է աւարտել 2020-ին։

## Գործունէութիւնը Հալէպի մէջ
### Հասարակական գործունէութիւն
Շահէ Քէշիշեան ծաւալուն աշխատանք տարած է Հալէպի Հայ համայնքի հոգեւոր, մշակութային եւ հասարակական կեանքէն ներս: Ան զանազան յօդուածներ գրած է Հալէպի մշակութային կեանքին շուրջ՝ Հալէպի Բերիոյ թեմի ազգային առաջնորդարանի «Գանձասար» եւ Հ.Բ.Ը.Մ.-ի «Հայեացք» պարբերականներու մէջ:

1976-2007 ծառայած է Հալէպի Սուրբ Քառասնից մանկանց Մայր եկեղեցւոյ մէջ որպէս ուրարակիր դպիր, այնուհետեւ հրաւիրուած է գլխաւորելու եւ ղեկավարելու Սուրբ Գրիգոր Լուսաւորիչ եկեղեցին (2007-2012):

1988-1993 ծառայած է Ճինիշեան բարեսիրական հաստատութեան ամառային ճամբարին` որպէս պատասխանատու:
 
1989-1990 նախագահած է Հալէպի հայ համալսարանականներու միութիւնը:

1991-1993 ծառայած է Հայ Կաթողիկէ Եկեղեցւոյ «Հաւատք եւ լոյս» հոգեւոր խնամքի կեդրոնին մէջ, ուր աշխատած է մտաւոր եւ մարմնային արատներ ունեցող թերաճ եւ յատուկ կարիքներով երեխաներու հետ:

1989-1994 եղած է ՀԲԸՄ-ՀԵԸ-ի Ուսանողական յանձնախումբի անդամ, որու ընթացքին 1989-ին երկար տարիներու ընդհատումէ ետք յանձնախումբի ջանքերով վերականգնուեցաւ միութեան Սպենդիարեանի անուան երգչախումբը (եւ Շահէ Քէշիշեան հետագային ղեկավարած է այն (2007-2012), իսկ (1997-1999) որպէս երաժշտական յանձնախումբի անդամ:

2007-2012 Շահէ Քէշիշեան Հալէպի մէջ շարունակաբար աշխատած է երաժշտական բնագաւարին մէջ որպէս՝
 
* ՀԲԸՄ-ՀԵԸ «Սպենդիարեան» երգչախումբի գեղարուեստական ղեկավար եւ խմբավար:
* ՀԲԸՄ ՀԵԸ «Արամ Խաչատուրեան» երաժշտական դպրոցի տնօրէն եւ ուսուցիչ:
* Համազգային հայ կրթական եւ մշակութային միութեան «Բարսեղ Կանաչեան» երաժշտական դպրոցի ուսուցիչ:
* Հայ Առաքելական **Սուրբ Գրիգոր Լուսաւորիչ** եկեղեցւոյ դպրապետ եւ խմբավար:
* Հոգեւոր երգերու եւ Սուրբ Պատարագի երգեցողութեան ուսուցիչ Հալէպի **Ազգային Սահակեան վարժարան**ի 4-րդ, 5-րդ, 6-րդ դասարաններու աշակերտներու համար:

### Այլ բնագաւառներու մէջ
Շահէ Քէշիշեան տարիներ շարունակ իր աշխուժ մշակութային գործունէութեամբ մասնակից դարձած է Հալէպահայ մարզական եւ թատերական եռուզերին:
 
1983–1994 տարիներուն մարզուած եւ խաղցած է ՀԵԸ-ի պասքեթպոլի խումբին մէջ՝ (Սուրիական լիկայի առաջին դասի մարզական ակումբ):

1995-1999 տարիներուն ՀԲԸՄ-ՀԵԸ-ի Պետրոս Ադամեան թատերախումբի հետ բեմ բարձրացած է բազմաթիւ ներկայացումներով, ուր շատ անգամ ունեցած է գլխաւոր հերոսի դերակատարութիւններ:

Շահէ Քէշիշեան տարբեր բնագաւարներու մէջ ասպարէզ ընդունելով՝

1992-2006 աշխատած եւ համագործակցած է գեղանկարիչ Վիգէն Շարոյեանի Հալէպի «Շարոյեան» համակարգչային տիզայնի եւ տպագրութեան ընկերութեան հետ որպէս գլխաւոր համակարգչային կատարող:

1990-1991 ուսումնական տարեշրջանին Բերիոյ թեմի ուսումնական խորհուրդի կողմէ նշանակուած է Սուրիոյ՝ **Թէլ Ապիատ** գիւղի ազգային «Խորէնեան» վարժարանի տնօրէն:

## Երաժշտական ասպարէզ Հայաստանի մէջ
Շահէ Քէշիշեան կ՛աշխատի երաժշտական ոլորտի մէջ մնալով

2004-2005 երգած է Երեւանի «Սանկտուս» վոքալ քառեակի մէջ «թենոր»:

2012-էն ի վեր Երեւանի Բարսեղ Կանաչեանի անուան արուեստի դպրոց` որպէս խմբավար եւ ուսուցիչ:

2013-էն ի վեր Հայաաստանի Պետական Ակադեմական երգչախումբի երգիչ (թենոր) (գեղարուեստական ղեկավար՝ Յովհաննէս Չեքիճեան):

2013–2016 տարիներուն Sistema Armenia ծրագիրի երգչախումբի ղեկավար:

2017-էն ի վեր Երեւանի «Այբ» Աւագ դպրոցի տղաներու երգչախումբի ղեկավար-ուսուցիչ:

2018-էն ի վեր Երեւանի Արաբկիրի Սուրբ Խաչ եկեղեցւոյ խմբավար:

## Հիմնադիր, ղեկավար եւ խմբավար

### «Սուրբ Նորավանք» երգչախումբի հիմնադիր եւ ղեկավար
2005-2006 Շահէ Քէշիշեան Երեւանի մէջ ստեղծած եւ ղեկավարած է «Սուրբ Նորավանք» երգչախումբը:

### «Զանգակներ» նուագախումբի գեղարուեստական ղեկավար եւ խմբավար
2005–էն ի վեր եւ առ այսօր Շահէ Քեշիշեան կը ղեկավարէ իւրատեսակ «Զանգակներ» նուագախումբը որպէս գեղարուեստական ղեկավար եւ խմբավար:

### «ՈՎՍԱՆՆԱ» երգչախումբի գեղարուեստական ղեկավար եւ խմբավար
2013-էն ի վեր Շահէ Քէշիշեան կը ղեկավարէ «ՈՎՍԱՆՆԱ» երգչախումբը որպէս գեղարուեստական ղեկավար եւ խմբավար:

## Անդամակցութիւն
2009 թուականին, Քէշիշեան դարձած է ՀԲԸՄ-ի վեթերան անդամ: 2016-էն ի վեր, ան անդամ է Հայաստանի Հանրապետութեան Նախագահի երիտասարդական մրցանակի դասական երաժշտութիւն եւ մեներգեցողութիւն անուանակարգի յանձնաժողովին:

## Պարգեւներ
18 Սեպտեմբեր 2012-ին ՀՀ Նախագահի հրամանագրով Հայաստանի Հանրապետութեան անկախութեան 21-րդ տարեդարձի կապակցութեամբ, հայրենիք-սփիւռք կապերու ամրապնդման, ինչպէս նաեւ հայապահպանութեան գործի մէջ ներդրած նշանակալի աւանդի համար պարգեւատրուեցաւ «Մովսէս Խորենացի» շքանշանով:

## Պատկերասրահ

Պատկեր:Shahe Keshishian - «Զանգակներ» նուագախումբ Zankagner Hamouyt.jpg|Շահէ Քէշիշեան հիմնած է եւ առ այսօր կը ղեկավարէ իւրատեսակ «Զանգակներ» նուագախումբը որպէս գեղարուեստական ղեկավար եւ խմբավար: Լուսանկարներ՝ Համերգ՝ կազմակերպութեամբ տիկին Ռիթա Սարգիսեան, Երեւան, Արամ Խաչատրեան տուն-թանգարան, Նոյեմբեր 2014 թուական:
Պատկեր:Shahe Keshishian - «Զանգակներ» նուագախումբ Zankagner Hamuyt -.jpg|Շահէ Քէշիշեան հիմնած է եւ առ այսօր կը ղեկավարէ Արարատեան Հայրապետական թեմի իւրատեսակ «Զանգակներ» նուագախումբը որպէս գեղարուեստական ղեկավար եւ խմբավար: Երեւան, Քաֆեսճեան Արուեստի կեդրոնի միջոցառումներու սրահ (Կասկադ) 5 Մայիս, 2013 թուական:


## Աղբիւրներ
* ՇԱՀԷ ՔԵՇԻՇԵԱՆ
* Նախագահ Սերժ Սարգսյանը ՀՀ անկախութԵան 21-րդ տարեդարձի առթիւ պետական բարձր պարգեւներ յանձնած է 20.09.2012 Հալէպի «Սպենդիարեան» երգչախումբի գեղարուեստական ղեկավար եւ խմբավար Շահէ ՅովհաննԷսի ՔԵՇԻՇԵԱՆ (ՍՈՒՐԻԱ)
* Բեմում Զանգերն են ՇԱՀԷ ՔԵՇԻՇԵԱՆ
* Մերոնք. ՇԱՀԷ ՔԵՇԻՇԵԱՆ
* «Մեր հայրենիքը կարող է եւ´ լաւը լինել, եւ´ վատը լինել, որովհետեւ այն դրախտ չէ» ՇԱՀԷ ՔԵՇԻՇԵԱՆ 
* ՀԱՆԴԻՊՈՒՄ ԱՐՈՒԵՍՏԻ ՀԵՏ: Սայեաթ-Նովա 300 ՇԱՀԷ ՔԵՇԻՇԵԱՆ 
* «Զանգակներ» համոյթի համերգը 

Ստորոգութիւն:1970 ծնունդներ
Ստորոգութիւն:1 Սեպտեմբերի ծնունդներ
Ստորոգութիւն:Հայ երաժիշտներ
Ստորոգութիւն:Հայ խմբավարներ